HU Az Európai Unió Hivatalos Lapja C 309/8

Az Európai Unió működéséről szóló szerződés 114. cikkének (5) bekezdése szerinti értesítés – Kérelem az uniós harmonizációs intézkedés rendelkezéseinél szigorúbb nemzeti jogszabály bevezetésének engedélyezésére

(EGT-vonatkozású szöveg)

2011/C 309/07

(1) 2011. május 17-én a Svéd Királyság kérelmet nyújtott be a kadmiumot tartalmazó műtrágyák forgalomba hozatalára vonatkozó nemzeti jogszabály bevezetésére. A Svéd Királyságot már jelenleg is megilleti a műtrágyákra vonatkozó 2003/2003/EK rendelet (1) rendelkezéseitől való eltérés, amely lehetővé teszi a svéd hatóságok számára, hogy megtiltsák a kadmiumot a foszfortartalom egy tonnájára vetítve 100 grammot meghaladó koncentrációban tartalmazó műtrágyák forgalmazását. A svéd hatóságok által benyújtott értesítés olyan nemzeti intézkedések bevezetésére irányuló engedély megszerzésére vonatkozott, amelyek foszfortartalmú műtrágyák esetében a foszfortartalom egy tonnájára vetített kadmium maximális szintjét 46 grammban határoznák meg.

(2) Az Európai Unióhoz 1995 elején történt csatlakozásakor a Svéd Királyságra nézve jogilag kötelező határértékek voltak hatályban az ásványi eredetű trágyákban található kadmium koncentrációját illetően. A Svéd Királyság csatlakozási okmányának 112. cikke és XII. mellékletének 4. pontja előírja, hogy a 76/116/EGK irányelv (2) 7. cikke a műtrágyák kadmiumtartalma tekintetében a Svéd Királyságra nem alkalmazandó 1999. január 1. előtt. A 76/116/EGK irányelvet később a kadmiumtartalmú műtrágyák Ausztriában, Finnországban és Svédországban való forgalmazására vonatkozó 98/97/EK (3) irányelv módosította, engedélyezve többek között a Svéd Királyság számára, hogy területén megtilthassa olyan műtrágyák forgalmazását, amelyek nagyobb koncentrációban tartalmaznak kadmiumot, mint az a csatlakozás időpontjában nemzeti szinten meg volt határozva. Ez az eltérés az 1999. január 1-jétől2001. december 31-ig terjedő időszakban volt hatályban.

(3) 2001. december 7-én a Svéd Királyság értesítést adott azokról a meglévő nemzeti jogszabályairól, amelyek eltérnek a műtrágyákra vonatkozó tagállami jogszabályok közelítéséről szóló 76/116/EGK irányelv rendelkezéseitől. Gondos mérlegelést követően a 76/116/EGK irányelvtől való eltérést a Svéd Királyság által az EK-Szerződés 95. cikkének (4) bekezdése értelmében bejelentett, a műtrágyák megengedett legnagyobb kadmiumtartalmára irányadó nemzeti rendelkezésekről szóló, 2002. május 24-i 2002/399/EK bizottsági határozat (4) a 2005. december 31-ig terjedő időszakra meghosszabbította.

(4) 2005. június 29-én a Svéd Királyság ismételten kérelmezte, hogy fenntarthassa a 2003/2003/EK rendelet rendelkezéseitől eltérő nemzeti rendelkezéseket. A 2006. január 3-i 2006/347/EK bizottsági határozat (5) megengedte a svéd hatóságok számára, hogy fenntartsák a nemzeti előírásokat, ameddig a műtrágyák kadmiumtartalmát nem szabályozzák harmonizált intézkedések uniós szinten. Bár folyik e rendelkezések kidolgozása, az uniós szintű elfogadás késedelmet szenved.

(5) A nemzeti jogszabály a Svéd Királyság területén megtiltja a 25.10, 28.09, 28.35, 31.03 és 31.05 vámtarifaszám alá tartozó, a foszfortartalom egy tonnájára vetítve 100 grammnál több kadmiumot tartalmazó műtrágyák forgalmazását és transzferét. Svédország az említett koncentrációt a foszfortartalom egy tonnájára vetítve 46 grammra kívánja csökkenteni (ami 20 mg Cd/kg P2O5-nek felel meg).

(6) Az Európai Unió működéséről szóló szerződés 114. cikkének (5) bekezdése kimondja, hogy amennyiben egy harmonizációs intézkedésnek a Tanács vagy Bizottság által történő elfogadását követően valamely tagállam új tudományos bizonyítékon alapuló, a környezet vagy a munkakörnyezet védelmével kapcsolatos nemzeti rendelkezések bevezetését tartja szükségesnek az adott tagállamra jellemző olyan probléma miatt, amely a harmonizációs intézkedés elfogadása után merült fel, ezekről az előirányzott rendelkezésekről és bevezetésük indokairól értesíti a Bizottságot.

(7) A Bizottság az értesítéstől számított hat hónapon belül köteles a vonatkozó nemzeti rendelkezéseket jóváhagyni vagy elutasítani, miután ellenőrizte, hogy az érintett rendelkezések nem képezik-e a tagállamok közötti önkényes megkülönböztetés eszközét vagy a kereskedelem rejtett korlátozását, valamint hogy nem jelentenek-e akadályt a belső piac működésében.

(8) A svéd hatóság kérelmét egy új, Svédország által végzett kockázatértékelésre hivatkozva indokolja. A kockázatértékelés figyelembe veszi a kadmiumra és a kadmium-oxidra vonatkozó, a 793/93/EGK tanácsi rendelet alapján elkészített általános uniós kockázatértékelést (6), valamint az Európai Élelmiszerbiztonsági Hatóságnak az élelmiszerekben előforduló kadmiumról szóló tudományos véleményét (7). A svéd kockázatértékelés az interneten az alábbi címen olvasható: http://ec.europa.eu/enterprise/sectors/chemicals/documents/specific-chemicals/fertilisers/cadmium/risk-assessment_en.htm

(9) A hatóságok szerint az új kockázatértékelés azt mutatja, hogy a svéd lakosság egészsége védelmében csökkenteni kell a kadmiumnak való kitettséget. A kitettség mértéke az – elsősorban a növényekből származó – élelmiszerekkel történő kadmiumbeviteltől függ, ezért szükséges a növényekben előforduló magas kadmiumszint kockázatának csökkentése. Svédországban a szántóföldi talajok általában savasabbak, mint Közép-Európában. E különleges helyzet azt eredményezheti, hogy a növények több kadmiumot vesznek fel a talajból.

(10) A nemzeti határértéknek a foszfortartalom egy tonnájára vetített 100 gramm kadmiumtartalomról 46 grammra történő csökkentése olyan intézkedés, amely csökkenti a kadmiumnak a talajban való felhalmozódását, illetve növények általi felvételét, így következésképpen az embereknek a táplálkozás általi kadmium-kitettsége is csökken.

(11) A Svéd Királyság ezért az Európai Unió működéséről szóló szerződés 114. cikkének (5) bekezdése alapján szükségesnek ítéli a műtrágyák kadmiumtartalmának csökkentését célzó nemzeti intézkedések bevezetését.

(12) Az értesítés elbírálása a 2003/2003/EK rendelet alapján és az EUMSZ 114. cikkének (5) bekezdése szerint történik. A Bizottság hat hónapon belül jóváhagyja vagy elutasítja a bejelentett intézkedéseket, miután ellenőrizte, hogy az érintett rendelkezések nem képezik-e a tagállamok közötti önkényes megkülönböztetés eszközét vagy a kereskedelem rejtett korlátozását, valamint hogy nem jelentenek-e szükségtelen és aránytalan akadályt a belső piac működésében.

(13) Az ezen értesítéssel kapcsolatos bármely észrevételt a Bizottságnak az értesítés közzétételétől számított harminc napon belül kell megküldeni. A harminc napon túl megküldött észrevételeket a Bizottság nem veheti figyelembe.

(14) A svéd értesítés további részleteiért kérjük, forduljon kapcsolattartónkhoz: European Commission (Európai Bizottság) Directorate-General for Enterprise and Industry (Vállalkozáspolitikai és Ipari Főigazgatóság) DG ENTR G/2 Chemicals — Classification and Labelling, Specific Products, Competitiveness (Vegyi anyagok – Osztályozás és címkézés, Egyedi termékek, Versenyképesség) Vincent Delvaux Tel. +32 22958196 Fax +32 22950281 E-mail: Entr-Chemicals@ec.europa.eu

(1) HL L 304., 2003.11.21., 1. o.

(2) A rendelkezést jelenleg a 2003/2003/EK rendelet 5. cikke tartalmazza.

(3) HL L 18, 1999.1.23., 60. o.

(4) HL L 138., 2002.5.28., 24. o.

(5) HL L 129., 2006.5.17., 24. o.

(6) EU RAR, ECB 2007: European Union Risk Assessment Report on cadmium oxide and cadmium metal, Volume 72, European Commission, Joint Research Centre, Institute for Health and Consumer Protection (Az Európai Unió kockázatértékelési jelentése a kadmium-oxidról és a kadmium fémről, 72. kötet, Európai Bizottság, Közös Kutatóközpont, Egészség- és Fogyasztóvédelmi Intézet).

(7) EFSA 2009: Scientific Opinion of the Panel on Contaminants in the Food Chain on a request from the European Commission on cadmium in food (Az Európai Élelmiszerbiztonsági Hatóság élelmiszerláncban előforduló szennyezőanyagokkal foglalkozó tudományos testületének az Európai Bizottság kérésére készített, az élelmiszerekben előforduló kadmiumra vonatkozó szakvéleménye). The EFSA Journal (2009) 980., 1–139. o.